CELEX: 62010TN0372
Language: mt
Date: 2010-09-03 00:00:00
Title: Kawża T-372/10: Rikors ippreżentat fit- 3 ta’ Settembru 2010 — Bolloré vs Il-Kummissjoni

6.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 301/35
            
         Rikors ippreżentat fit-3 ta’ Settembru 2010 — Bolloré vs Il-Kummissjoni
   (Kawża T-372/10)
   ()
   2010/C 301/60
   Lingwa tal-kawża: il-Franċiż
   
      Partijiet
   
   
      Rikorrenti: Bolloré (Ergué-Gabéric, Franza) (rappreżentanti: P. Gassenbach, C. Lemaire u O. de Juvigny, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-Artikoli 1 u 2 tad-Deċiżjoni tal-Kummissjoni Nru C(2010) 4160 finali, tat-23 ta’ Ġunju 2010, dwar proċedura skont l-Artikolu 101 TFUE u l-Artikolu 53 tal-Ftehim ŻEE (Każ COMP/36.212 — Karta saħħara);
            
         
               —
            
            
               sussidjarjament, tnaqqas b’mod sostanzjali ħafna l-ammont tal-multa imposta fuq Bolloré permezz tal-Artikolu 2 tal-imsemmija deċiżjoni;
            
         
               —
            
            
               tikkundanna lill-Kummissjoni Ewropea għall-ispejjeż kollha.
            
         
      Motivi u argumenti prinċipali
   
   Permezz ta’ dan ir-rikors, ir-rikorrenti titlob, prinċipalment, l-annullament tad-Deċiżjoni tal-Kummissjoni C(2010) 4160 finali, tat-23 ta’ Ġunju 2010, dwar proċedura skont l-Artikolu 101 TFUE u l-Artikolu 53 tal-Ftehim ŻEE (Każ COMP/36.212 — Karta saħħara) adottata mill-Kummissjoni wara s-sentenza tal-Qorti tal-Ġustizzja mogħtija fil-Kawża C-327/07 P, Bolloré vs Il-Kummissjoni, li permezz tagħha l-Qorti tal-Ġustizzja kienet iddeċidiet li d-drittijiet ta’ difiża ta’ Bolloré ma kinux ġew irrispettati, inkwantu Bolloré kienet ġiet issanzjonata mhux biss bħala kumpannija parent ta’ Copigraph, iżda wkoll bħala ko-awtur dirett u personali tal-ksur, filwaqt li d-dikjarazzjoni tal-oġġezzjonijiet kienet biss dwar ir-responsabbiltà tagħha bħala kumpannija parent ta’ Copigraph.
   Insostenn tar-rikors tagħha, ir-rikorrenti tinvoka sitt motivi bbażati:
   
               —
            
            
               fuq il-ksur tal-Artikoli 6 u 7 tal-Konvenzjoni Ewropea dwar id-Drittijiet tal-Bniedem u l-Libertajiet Fundamentali (iktar ’il quddiem “KEDB”) u tal-Artikoli 41, 47 u 49 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) inkwantu s-sanzjoni imposta fuq Bolloré ngħatat bi ksur tal-prinċipji ta’ legalità tar-reati u tal-pieni, ta’ ċertezza legali, tan-natura personali tal-pieni u tad-dritt għal smigħ xieraq, peress li:
               
                           —
                        
                        
                           is-sanzjoni ta’ Bolloré bħala kumpannija parent tikkostitwixxi ksur tal-prinċipji ta’ legalità tar-reati u tal-pieni u ta’ ċertezza legali msemmija fl-Artikoli 6 u 7 tal-KEDB u 47 u 49 tal-Karta u tal-prinċipju tan-natura personali tal-pieni;
                        
                     
                           —
                        
                        
                           is-smigħ ta’ Bolloré, li għalih ma pparteċipa l-ebda membru tal-Kulleġġ tal-Kummissjoni, jikkostitwixxi ksur tad-dritt għal smigħ xieraq stabbilit fl-Artikolu 6 tal-KEDB u fl-Artikoli 41 u 47 tal-Karta, peress li b’hekk Bolloré ma nstemgħetx mill-“imħallfin tagħha”;
                        
                     
                           —
                        
                        
                           il-kundizzjonijiet tal-“adozzjoni mill-ġdid” tad-deċiżjoni inizzjali jiksru fuq diversi aspetti r-rekwiżit ta’ imparzjalità marbut mad-dritt għal smigħ xieraq stabbilit fl-Artikolu 6 tal-KEDB u fl-Artikoli 41 u 47 tal-Karta;
                        
                     
         
               —
            
            
               fuq il-ksur tal-Artikolu 101 TFUE u tal-Artikolu 25 tar-Regolament Nru 1/2003 (1) inkwantu l-Kummissjoni ssanzjonat lil Bolloré għal ksur li llum huma preskritti;
            
         
               —
            
            
               fuq il-ksur tal-prinċipju ta’ trattament ugwali billi ssanzjonat lil Bolloré bħala kumpannija parent ta’ Copigraph fil-mument tal-fatti;
            
         
               —
            
            
               fuq il-ksur tal-Artikolu 101 TFUE, tal-Artikolu 6 tal-KEDB u tal-Artikoli 41 u 47 tal-Karta billi nnotifikat it-tieni dikjarazzjoni tal-oġġezzjonijiet f’terminu manifestament mhux raġonevoli u għalhekk ċaħdet definittivament lil Bolloré milli tiddefendi ruħha kontra l-oġġezzjonijiet dwar, minn naħa, ir-responsabbiltà tagħha bħala kumpannija parent ta’ Copigraph u, min-naħa l-oħra, dwar il-parteċipazzjoni personali tagħha għall-ksur;
            
         
               —
            
            
               sussidjarjament, fuq il-ksur tal-Linji Gwida tal-1998 dwar il-metodu tal-kalkolu tal-multi (2), tal-prinċipji tal-individwalità tal-pieni u ta’ proporzjonalità fl-iffissar tal-ammont tal-multa u tar-rekwiżit ta’ motivazzjoni, kif ukoll
            
         
               —
            
            
               sussidjarjament, fuq il-ksur tal-komunikazzjoni tal-1996 dwar in-nuqqas ta’ impożizzjoni jew it-tnaqqis tal-multi (3) u tal-prinċipji ta’ proporzjonalità u ta’ trattament ugwali.
            
         
      (1)  Regolament tal-Kunsill (KE) Nru 1/2003, tas-16 Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli [101 TFUE] u [102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205).
   
      (2)  Linji ta’ gwida dwar il-metodi tal-kalkoli tal-multi imposti skont l-Artikolu 15(2) tar-Regolament Nru. 17 u l-Artikolu 65 (5) tat-Trattat KEFA (ĠU Edizzjoni Speċjali bil-Malti, Kapitolu 8, Vol. 1, p. 171).
   
      (3)  Komunikazzjoni tal-Kummissjoni dwar in-nuqqas ta’ impożizzjoni ta’ multi jew it-tnaqqis tal-ammont tagħhom fil-każijiet dwar l-akkordji (ĠU 1996, C 207, p. 4).